På AaBsport.dk rækker både spilleren Jores Okore og Superligaklubben AaB en undskyldende hånd frem til dommer Jørgen Daugbjerg Burchardt. Årsagen er, at Okore efter kampens slutfløjt ophidset og irriteret konfronterede dommeren med ordene: 'Er du racist, eller hvad?' Kommentaren faldt kort efter, FC Midtjylland havde udlignet til 3-3 inde i dommerens overtid. Den opførsel tager både spiller og klub nu afstand fra. Klubben skriver på sin hjemmeside: "I dommerens tillægstid fik FC Midtjylland kontroversielt udlignet til slutresultatet 3-3, og straks efter slutfløjtet konfronterede Jores Okore kampens dommer med bemærkningen: ”er du racist eller hvad?”. Dette er en bemærkning både AaB og Jores Okore efterfølgende tager stærkt afstand fra. - Efter at have sundet mig i omklædningsrummet gik jeg hen til dommernes omklædningsrum, hvor jeg undskyldte for min reaktion og min bemærkning, og samtidig beklagede Jørgen i øvrigt, at han havde overset forseelsen ved Midtjyllands sidste mål, fortæller Jores Okore til aabsport.dk. - Trods min frustration i selve øjeblikket så er der ingen undskyldning for min bemærkning, og den beklager jeg endnu engang på både egne og AaB’s vegne, siger Jores Okore. AaB’s sportsdirektør Allan Gaarde supplerer: - Fodbold er følelser, og vi var alle dybt frustrerede over udgangen af dagens kamp, hvor vi i slutfasen mente os underkendt, men Jores’ bemærkning er under ingen omstændigheder acceptabel, og den undskylder vi uforbeholdent som klub. - Jores er en god fyr med ordentlige menneskelige værdier, og han har vores fulde opbakning, og jeg ved, at han selv er den, der er allermest ked af, at han forløb sig i et frustreret øjeblik, slutter Allan Gaarde." Der er endnu ikke taget officiel stilling til, om spillerens opførsel får yderligere konsekvenser i form af disciplinær karantæne.

Opsummering:
AaB og Jores Okore sender en uforbeholden undskyldning til dommer, efter Okore kaldte dommer 'racist' efter slutfløjt.